奉和魯望讀陰符經見寄
作者：皮日休
朝代：唐

paragraphs: 三百八十言，出自伊[祁]氏。
上以生神仙，次云立仁義。
玄機一以發，五賊紛然起。
結爲日月精，融作天地髓。
不測似陰陽，難名若鬼神。
得之升高天，失之沈厚地。
具茨雲木老，大塊煙霞委。
自顓頊以降，賊爲聖人軌。
堯乃一庶人，得之賊帝摯。
摯見其德尊，脫身授其位。
舜唯一鰥民，冗冗作什器。
得之賊帝堯，白丁作天子。
禹本刑人後，以功繼其嗣。
得之賊帝舜，用以平洚水。
自禹及文武，天機𢟉然弛。
姬公樹其綱，賊之爲聖智。
聲詩川競大，禮樂山爭峙。
爰從幽厲餘，宸極若孩穉。
九伯真犬彘，諸侯實虎兕。
五星合其耀，白日下闕里。
由是聖人生，於焉當亂紀。
黃帝之五賊，拾之若青紫。
高揮春秋筆，不可刊一字。
賊子虐甚斨，姦臣痛於箠。
至今千餘年，蚩蚩受其賜。
時代更復改，刑政崩且陊。
予將賊其道，所動多訾毀。
叔孫與臧倉，賢聖多如此。
如何黃帝機，吾得多坎躓。
縱失生前祿，亦多身後利。
我欲賊其名，垂之千萬祀。